b'\n_START_ARTICLE_\nRover P6\n_START_SECTION_\nHistoriaa\n_START_PARAGRAPH_\nRover-yhti\xc3\xb6ss\xc3\xa4 alettiin 1950-luvun keskivaiheilla suunnitella seuraajaa Rover P4 -mallille, kohderyhm\xc3\xa4n\xc3\xa4 nuoret uraansa rakentavat ammattilaiset. Suunnitteluryhm\xc3\xa4\xc3\xa4 johtivat Robert Boyle, Peter Bashford, Spencer King ja yhti\xc3\xb6t\xc3\xa4 johtaneen Wilksin veljessarjan edustaja Peter Wilks. P\xc3\xa4\xc3\xa4muotoilijana toimi David Bache, joka on kertonut saaneensa P6:een vaikutteita futuristisesta Citro\xc3\xabn DS -mallista. Moottoriksi valittiin kaksilitrainen nelisylinterinen bensiinimoottori. P6-mallin eli Rover 2000:n esitteli yleis\xc3\xb6lle vuonna 1963 Roverin uusi toimitusjohtaja William Martin-Hurst, joka oli tullut Spencer Wilksin seuraajaksi. Auto valittiin kaikkien aikojen ensimm\xc3\xa4iseksi Vuoden autoksi 1964._NEWLINE_Vuosien my\xc3\xb6t\xc3\xa4 P6 sai kaksi muuta moottorivaihtoehtoa: vuonna 1968 V8 mallissa Rover 3500 ja hieman yli kaksilitraiseksi porattu nelisylinterinen mallissa Rover 2200 (ei siis 2,2-litraiseksi, kuten mallinimest\xc3\xa4 voisi p\xc3\xa4\xc3\xa4tell\xc3\xa4). P6-sarjaa valmistettiin vuoteen 1977 saakka._NEWLINE_Helsingin Sanomien autotoimittaja Matti Jansson kuvaili vuonna 1973 esitelty\xc3\xa4 Rover 2200 -mallia \xe2\x80\x9dherrasmiehen autoksi\xe2\x80\x9d: mukavaksi, kevyeksi k\xc3\xa4sitell\xc3\xa4 ja hiljaiseksi, muttei rakettimaiseksi menij\xc3\xa4ksi.'